**Formačné stretnutie vincentskej rodiny po MiSeVácky**

***Nie sme siroty – sme rodina***

**s podnadpisom**

***Ak sa podriadite Otcovej misii, Váš život naplní pokoj a budete prinášať ovocie***

**4.-6.9.2020 Banská Bystrica**

 Stretnutie prebiehalo u vincentínov za účasti členov MiSeVi, dvoch sestier satmárok, jednej sestry vincentky z neďalekého domu sestier a jedného člena Spolku sv. Vincenta. Ako som sa počas stretnutia dozvedel, boli pozvaní aj noví ľudia, ktorí ani nemuseli mať niečo spoločné s vincentskou charizmou. Boli sme z rôznych kútov Slovenska.

 V 1. deň po večeri bola pekná aktivitka, po jednom nás preberal z jedálne anjel - členka MiSeVi oblečená za anjela a my sme ho mali nasledovať, išli sme do susedného misijného domu, ktorý sa má rekonštruovať. Na každom schode horel kahanček a pri ňom bola vždy nejaká výčitka: „si nemožný“, „už sa to s tebou nedá vydržať“ a podobné, keď sme minuli schodisko boli sme na chodbe pred kaplnkou, tam sme dostali zatočený list obviazaný stužkou od Nebeského Otca (viď. prílohu č.1), ktorý sme si mali prečítať v kaplnke za sprievodu peknej hudby.

 Potom nasledovala sv. omša, kde nás P. Pavol Noga CM, ktorý má na starosti MiSeVi, povzbudil, aby sme si tu na tomto stretnutí roztrhli srdce ako Ježiš. Páter vždy, keď mohol, bol medzi nami.

 Na druhý deň sme sa po budíčku a hygiene stretli a vydali sme sa do veľkého parku, ktorý je oproti, tam sme mali najprv krátku rozcvičku a potom kreatívnu rannú modlitbu, počas oboch sme boli v kruhu. Dňu dominovali 3 prednášky so zdieľaním v skupinkách. Prednášala laička Petronela Bašťová MiSeVi 2x. Zaznelo tu mnoho podnetných myšlienok ako:

-máme sa zobudiť s pocitom, že som milovaný Boží syn (dcéra),

-otrok si láme hlavu nad tým, ako uspokojiť svojho pána, ale sloboda vyzerá inak,

-môžeme dať len to, čo máme, ale rodičia nám chcú dať všetko najlepšie,

-všetci sme sa narodili so sirotským srdcom,

-máme sa učiť dôverovať,

-iní to chcú a preto to spravíš, aby si bol pochválený,

-strach nie je od Boha,

-ak nevieme lásku prijať, nevieme ju ani dať,

-milujem ťa, pretože si – takto máme mať radi, ako Boh,

-v určitej oblasti sme uzavretí, napr. niekto mi stúpi na nohu, tak sa nuzavriem voči nemu úplne, ale iba v tej oblasti, keď pôjde okolo stiahnem nohy,

-Satan je prvá sirota, neodmietol Boha ako Boha, ale Boha ako Otca,

-najprv milovať Boha, najbližších a až potom ďalej,

-je zlé ak vzťah naplní spravodlivosť, poriadok a vytratí sa intimita,

-nie odsudzovať iného napr. reiki, ale pýtať sa, čo ti to dáva,

-až keď budeme mať vzťah s tými ináč zmýšľajúcimi ľuďmi, až potom môžeme niečo zmeniť (v opačnom prípade sa uzavrú voči nám, ak im niečo povieme),

-máme žiť tak, aby sme pre tých, čo stretneme, boli darom lásky,

-láska zahŕňa pokoru a schopnosť podriadiť sa,

-rozdiel medzi srdcom siroty a srdcom syna viď. v prílohe č.2.

 Po prednáškach sme sa v skupinkách 6-7 ľudí snažili nájsť odpoveď a sa s ňou aj zdieľať na tieto otázky:

-Zažili sme osobnú lásku od Pána Boha?

-Viem prijímať pomoc a lásku od iných ľudí?

-Čiu misiu plníme?

-Ako prijímam napomenutie?

 V prednáške o sv. Vincentovi, ktorú mal P. Pavol Noga CM s názvom *Sv. Vincent – náš otec* zazneli tieto myšlienky:

-sme darom pre Boha, ktorý sa cez nás daruje blížnym a dar sa už nikdy neberie späť,

-sv. Vincent hovoril, že robí to, čo robil náš Pán, keď chdil po tejto zemi,

-až keď dal svoje plány nabok, až vtedy objavil to dôležité,

-mať zranené srdce znamená, že keď iným je niečo ľahostajné, tak nám nie,

-spomenul všetky vetvy vincentskej rodiny,

 Po tejto prednáške sme v skupinkách hovorili o 3 otázkach:

-Moja cesta očisťovania?

-Moja cesta objavovania Boha?

-V čom ja môžem byť darom?

 V tento deň sme sa pomodlili korunku Božieho milosrdenstva, mali sv. omšu k úcte Panne Márii a po predstavení sv. Šarbela, nám P. Pavol dal osobné požehnanie olejom sv. Šarbela, predtým sme každý povedali pátrovi, čo si chceme vyprosiť. Na záver dňa bolo spálenie toho, čo sme si napísali na papieriky, že nás zotročuje a bola adorácia, ktorú sme mohli využiť až do polnoci.

 Posledný deň formačných dní sme začali presunom do Kostola sv. Kríža, zvaný aj „slovenský kostol“, tu sme mali sv. omšu spolu s veriacimi, ktorí patria do správy otcov vincentínov. Sv. omšu celebroval P. Pavol. Ich Kostol sv. Alžbety je momentálne v úplnej rekonštrukcii a preto majú zatiaľ náhradný kostol.

 Po následných raňajkách zaznela posledná prednáška inšpirovaná knihou *Z otcovstva do synovstva* od Jacka Frosta. Tu zazneli aj tieto myšlienky:

-odpúšťať, najmä doma, ľudia, čo sa milujú, si aj ubližujú,

-všetci hovoria: „Buď pokorný“, ale nikto nepovedal ako to urobiť,

-čím som bližšie svetlu, tým viac vidíme aj malé škvrnky, tak je to aj s hriechmi,

-aj keď mi druhý viac ublížil ako ja jemu, tak sa mám ospravedlniť bez vyčítania,

-synovské srdce si váži všetkých ľudí,

-niekedy môžeme povedať milé slová, ale je dôležité ich povedať aj pekným spôsobom, napr. tón hlasu a i.

-ak pohŕdame autoritami, pohŕdame samotným Bohom,

-aj za 2% svojej viny som zodpovedný ja.

 Po prednáške sme zodpovedali v skupinkách na otázky:

-Do akej miery sa viem pokoriť?

-Keď príde na rad stretnutie s človekom, ktorý ma sklamal, ako sa správam? S úctou, alebo hneď tasím meč?

 Na domácu úlohu sme dostali urobiť si zoznam ľudí, ktorí nás zranili.

 Pred záverečným obedom bolo ešte zhodnotenie formačných dní každým účastníkom.

 Páčil sa mi spôsob akým je MiSeVi otvorené voči novým ľuďom, dynamizmus, ktorý majú v sebe, stála prítomnosť pátra v rámci možností, že sa neboja stráviť spolu víkend, že robia akcie v strede Slovenska, aby to bolo približne zo všetkých strán rovnako dostupné, že formujú svojich ľudí kreatívnym spôsobom, aby nadšení pôsobili vo svojej misii (aj zahraničnej).

 Chýba mi, že nefotili a tak nemáme spoločnú fotografiu, taktiež mi chýbalo predstavenie seba a vetvy, ktorú zastupujem.

 Som rád, že som tu mohol byť a spoznať nových ľudí, prostredie.

 S bratským pozdravom Mário Stehlík:-)